**צוואות הנופלים**

**שחר פרידמן**

היו אנשים טובים

תחייכו.

תשאפו לגרום לכל אדם בכם יפגוש לחייך גם, תהיו פתוחים לביקורת ותנסו תמיד להשתפר.

דעו כי המידה הגדולה ביותר אשר יכולה להיות לאדם היא היכולת לשמח אדם אחר.

תפתחו אוזניים לצרכיו של הזולת ותפקחו עינים לצערו.

השתדלו לחייך כמה שיותר גם כשקשה.

שימו לב לאנשים הקטנים הנופלים לנו בזווית של העין.

תעריכו את הדברים הקטנים שיש לעולם להציע בעיקר טבע ומוזיקה.

והכי חשוב תיהיו אנשים טובים בדרככם אל תתנו לחברה להכתיב לכם מה עושה אתכם אנשים טובים, פשוט השתדלו כמה שאפשר, וגם כשנופלים דעו כי זאת הדרך להצלחה במעלה זאת.

תאהבו את עצמכם ואת העולם וכאשר תקרינו החוצה שמחה יווצר לאט לאט מעגל שייצור עולם טוב יותר.

**רקע כללי**

רס"ל שחר פרידמן שירת ביחידת 101 של צנחנים ונהרג בעזה ביום ה' בכסלו התשפ"ד (18.11.23) בקרב הרואי, פנים אל פנים, עם חוליית מחבלים. המחבלים חוסלו, אך גם שחר ומפקדו, נהרגו בקרב והוא רק בן 21. שחר השאיר יומן שכתב בעזה ובתוכו גם השורות האלו, שנשארו כצוואה להוריו.